Man blitsig vas ná hy glo by bank inbreekArgieffoto ŉ 23-jarige verdagte is in hegtenis geneem minder as ŉ uur nadat hy na bewering by ŉ bank in Port Elizabeth ingebreek het. Kol. Priscilla Naidu, woordvoerder van die polisie, het gesê die polisie is Woensdag omstreeks 23:00 in kennis gestel van ŉ inbraak by ŉ bank in Govan Mbeki-laan. Die bank se veiligheidsbeamptes het die verdagte op die veiligheidskameras se beeldmateriaal gewaar en die polisie ontbied. Die voorste venster van die bank was stukkend geslaan en ŉ rekenaarskerm is uit die bank gesteel. “Die wagte het ŉ beskrywing van die verdagte gegee en kort daarna het lede van die polisie se K9-eenheid die verdagte in Middle-straat, nie ver van die toneel af nie, opgemerk,” het Naidu gesê. Die verdagte se hande het gebloei en hy het ŉ rekenaarskerm in sy besit gehad. Die man is in hegtenis geneem op ŉ aanklag van inbraak en hy sal Vrydag in die Port Elizabeth-landdroshof verskyn. Brig. Neil Jantjies, die waarnemende bevelvoerder van die Mount Road-polisie, het die polisielede geloof vir hul vinnige reaksie en die blitsige inhegtenisneming.